VENDIM
Nr. 56, datë 22.2.2021

[bookmark: _GoBack]MBI FILLIMIN E PROCEDURËS PËR LICENCIMIN E SHOQËRISË “REI – ENERGJI” SHPK NË VEPRIMTARINË E PRODHIMIT TË ENERGJISË ELEKTRIKE, NGA HEC “LINGJACA 1” ME KAPACITET TË INSTALUAR 1897 kw, HEC “LINGJACA 2” ME KAPACITET TË INSTALUAR 300 kw, ME KAPACITET TOTAL TË INSTALUAR 2197 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të nenit 4, pika 1, germa “a”, të nenit 5, pika 1, germa “a”, të nenit 10, pika 3 dhe të nenit 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar, si dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 22.2.2021, mbasi shqyrtoi relacionin nr. 30/1 prot., datë 16.2.2021, të Drejtorisë së Licencimit, Autorizimeve dhe Mbikëqyrjes, mbi aplikimin e shoqërisë “Rei - Energji” sh.p.k., për licencim në veprimtarinë e prodhimit të energjisë elektrike,
 konstatoi se: 
- Shoqëria “Rei - Energji” sh.p.k., me shkresën e protokolluar në ERE me nr. 292 prot., datë 9.2.2021, ka paraqitur kërkesën për licencim në veprimtarinë e prodhimit të energjisë elektrike, nga HEC “Lingjaca 1 dhe 2” me kapacitet të instaluar 2197 kw, me vendndodhje në pellgun ujëmbledhës të lumit të Lingjancës, Bashkia Librazhd, qarku Elbasan. 
- Shoqëria ka kryer pagesën e aplikimit për t’u pajisur me licencë prodhimi nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”.
- Nga analiza e dokumentacionit në fazën e fillimit të procedurave të licencimit në veprimtarinë e prodhimit të energjisë elektrike, për shoqërinë “Rei - Energji” sh.p.k., rezulton se subjekti plotëson kryesisht kërkesat e “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, si më poshtë:
- formati dhe dokumentacioni për aplikim, neni 9, pika 1, germat: “a”, “b” dhe “c”, plotësuar;
- dokumentacioni juridik, administrativ dhe pronësor, neni 9, pika 2, germat: “a”, “b”, “f”, “g”, plotësuar;
- dokumentacioni financiar dhe fiskal, neni 9, pika 3, germat: “b”, “d”, plotësuar;
- dokumentacioni teknik për HEC, neni 9, pikat 4.1.3, germat: “a”, “b”, “c” “d”, dhe pika 4.1.4, germat: “b”, “d”, “e”, plotësuar;
- leje nga institucione të tjera, neni 9, pika 4.1.5, germat: “a”, “b”, plotësuar.
- Në lidhje me mungesën e dokumentacionit, apo dokumentacionit të paraqitur jo në formën e parashikuar nga rregullorja, që ka të bëjë me: 
- Dokumentacioni juridik, administrativ dhe pronësor, neni 9, pika 2: 
- germa “c” (vërtetimi për regjistrim dhe ekstrakt historik nga Qendra Kombëtare e Biznesit, QKB). Plotësuar pjesërisht. Shoqëria ka përcjellë në ERE ekstraktin historik të QKB-së, datë 16.5.2020 dhe certifikatën e regjistrimit pranë QKB-së, me datë regjistrimi 18.4.2012, të cilat mbajnë vulën elektronike të institucionit që i lëshon ato. Në vijim, shoqëria duhet të përcjellë në ERE ekstraktin historik të QKB-së me data të rifreskuara, në zbatim të nenit 8, pika 3, të “Rregullores së licencimit”;
- germa “d” (vërtetim që shoqëria dhe drejtuesit kryesorë të saj në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata). Plotësuar pjesërisht. Në vijim, shoqëria duhet të depozitojë në ERE vërtetimet e prokurorisë dhe gjykatës së qarkut Elbasan me data të rifreskuara, në zbatim të nenit 8, pika 3, të “Rregullores së licencimit”;
- germa “e” (struktura e ndërtimit dhe funksionimit administrativ të shoqërisë, sipas pozicioneve dhe profileve përkatëse. Në rastin e aplikimeve për licencë prodhimi të energjisë elektrike kërkohet paraqitja e licencës për drejtues teknik elektrik). Pa plotësuar. Shoqëria në vijim duhet të depozitojë sa kërkon kjo pikë e rregullores.
- Dokumentacioni financiar dhe fiskal: 
- neni 9, pika 3, germa “a” (vërtetimi për shlyerjen e tatim-taksave dhe detyrimeve ndaj Institucionit të Sigurimeve Shoqërore). Plotësuar pjesërisht. Shoqëria duhet të depozitojë në ERE vërtetimin e kontributeve të sigurimeve shëndetësore dhe shoqërore me datë të rinovuar, në zbatim të nenit 8, pika 3, të “Rregullores së licencimit” dhe po ashtu duhet të depozitojë edhe vërtetimin për detyrimet ndaj tatim-taksave;
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financim dhe struktura e financimit (financim i vetë aplikuesit, kredi bankare, donacion, të tjera, etj.). Pa plotësuar. Shoqëria në vijim duhet të përcjellë në ERE dokumentacionin që kërkohet nga kjo pikë e rregullores.
- Dokumentacioni teknik për HEC, neni 9, pika 4.1.1. Të dhëna teknike për HEC “Lingjanca 1” dhe “Lingjanca 2”. Plotësuar pjesërisht. 
- Në vijim, shoqëria do të përcjellë në ERE, të plotësuar në formatin e të dhënave teknike, “Datën e fillimit të operimit”.
- Neni 9, pika 4.1.2. Të dhëna teknike për bllokun e transformimit dhe lidhjen me sistemin. Plotësuar pjesërisht. Në vijim shoqëria do të përcjellë në ERE, të plotësuar në formatin e të dhënave teknike, “Prodhuesin e transformatorit dhe skemën e lidhjes së pështjellave”.
- Neni 9, pika 4.1.4. Dokumentacioni tekniko-ekonomik:
- germa a, studimi i fizibilitetit. Pa plotësuar. Shoqëria në vijim, duhet të saktësojë dokumentin “Studim fizibiliteti” në lidhje me emërtesën e tij për HEC “Lingjaca 1” dhe “Lingjaca 2”;
- lejet nga institucionet e tjera, neni 9 pika 4.1.5, germa c. Leja mjedisore. Pa plotësuar. Në vijim, shoqëria do të depozitojë në ERE lejen mjedisore, duke qenë se kjo leje mungon në aplikim dhe në vend të saj është depozituar një raport vlerësimi i ndikimit në mjedis, i hartuar nga eksperti i mjedisit për llogari të shoqërisë “Rei - Energji” sh.p.k., do të njoftohet shoqëria që t’i paraqesë ato brenda afateve.
- Në aspektin e përgjithshëm, në këtë aplikim është konstatuar se emërtimi i HEC në disa dokumente është pasqyruar si: “Lingjanca 1 dhe Lingjanca 2” dhe në disa të tjerë “Lingjaca 1 dhe Lingjaca 2”. Në vijim, do t’i kërkohet shoqërisë saktësimi i emrit të HEC në mënyrë që ERE në vendimmarrjen e saj të shprehet në mënyrë korrekte, duke qenë se edhe në kontratat me MIE-n kjo emërtesë është shprehur në të dy format e sipërcituara.
- Në përfundim të afatit të kontratës së qirasë me Bashkinë e Përrenjasit (data e përfundimit 13.5.2027), do t’i kërkohet shoqërisë ta depozitojë atë me afate të rinovuara, jo më vonë se një muaj pas nënshkrimit të rinovimit.
- Në lidhje me mungesën e dokumentacionit të sipërcituar, do të njoftohet subjekti që në bazë të neneve 10, pika 10 dhe 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, që t’i paraqesë ato brenda afateve.
- Kontrata nr. 57 rep., nr. 16 kol., date 23.1.2012, “Kontratë e formës BOT ndërtim–operim–transferim, për ndërtimin e hidrocentralit “Lingjanca”, ka një afat 35-vjeçar, por nga ana tjetër ERE, në zbatim të nenit 38, të ligjit “Për sektorin e energjisë elektrike”, të ndryshuar, dhe të nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë, për veprimtarinë e prodhimit të energjisë elektrike, një licencë me afat më të madh se 30 vjet. 
- Në rastin konkret konstatohet se kontrata e koncesionit, sipërcituar, është nënshkruar në datën 23.1.2012 (data efektive) dhe si e tillë shoqëria “Rei - Energji” sh.p.k., ka humbur 9 vite nga periudha e koncesionit.
Në nenin 5, “Kohëzgjatja e vlefshmërisë së licencës”, pika 2, të “Rregullores së licencimit” përcaktohet se: Për aplikimet në veprimtarinë e prodhimit të energjisë elektrike, të cilat paraqiten në ERE më vonë se data efektive e kontratës/autorizimit, llogaritja e afatit të licencimit, bëhet për periudhën e mbetur. Ky rregull vlen edhe për rastet e modifikimit të licencave.
Sa më sipër, nga llogaritja e afateve të humbura të koncesionit, kjo shoqëri duhet të licencohet për një periudhë 25 vjet e 10 muaj (duke llogaritur dhe kohën e shqyrtimit të aplikimit në ERE, deri në vendimin final).
Për gjithë sa më sipër cituar, Bordi i ERE-s,

VENDOSI:

1. Të fillojë procedurën për licencimin e shoqërisë “Rei - Energji” sh.p.k. në veprimtarinë e prodhimit të energjisë elektrike nga HEC “Lingjaca 1” me kapacitet të instaluar 1897 kw, HEC “Lingjaca 2” me kapacitet të instaluar 300 kw, me kapacitet total të instaluar 2197 kw, për një afat 25 vjet e 10 muaj.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

